Diari Oficial de la Generalitat Valenciana


Sumari del DOGV 8556, del 27-05-2019 (2019/5187)

RESOLUCIÓ de 20 de maig de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Educació, Investigació, Cultura i Esport, la Diputació Provincial d'Alacant i l'Ajuntament d'Alacant per a l'autorització de l'ús temporal d'una part de les dependències i instal·lacions del Centre Doctor Esquerdo, a la Conselleria d'Educació, Investigació, Cultura i Esport, per a situar-hi el Centre d'Educació Especial El Somni.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8556

Data del DOGV
:   27-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5187


Data del document
:   20-05-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 de maig de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Educació, Investigació, Cultura i Esport, la Diputació Provincial d'Alacant i l'Ajuntament d'Alacant per a l'autorització de l'ús temporal d'una part de les dependències i instal·lacions del Centre Doctor Esquerdo, a la Conselleria d'Educació, Investigació, Cultura i Esport, per a situar-hi el Centre d'Educació Especial El Somni. [2019/5187]  
La Generalitat, a través de la Conselleria d'Educació, Investigació, Cultura i Esport, la Diputació Provincial d'Alacant i l'Ajuntament d'Alacant han subscrit, prèvia tramitació reglamentària, el dia 27 de març de 2019, el Conveni per a l'autorització de l'ús temporal d'una part de les dependències i instal·lacions del Centre Doctor Esquerdo, a la Conselleria d'Educació, Investigació, Cultura i Esport, per a situar-hi el Centre d'Educació Especial El Somni, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 17 de maig de 2019 i número 373/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 20 de maig de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre la Conselleria d'Educació, Investigació, Cultura i Esport de la Generalitat, la Diputació Provincial d'Alacant i l'Ajuntament d'Alacant per a l'autorització de l'ús temporal d'una part de les dependències i instal·lacions del Centre Doctor Esquerdo, a la Conselleria d'Educació, Investigació, Cultura i Esport de la Generalitat, per a situar-hi el Centre d'Educació Especial El Somni  
  
Reunits  
  
D'una part, Vicent Marzà Ibáñez, conseller d'Educació, Investigació, Cultura i Esport, de conformitat amb el que disposen els articles 17.f i 28 de la Llei 5/1983, de 30 de desembre, de la Generalitat Valenciana, del Govern Valencià, en virtut del nomenament efectuat mitjançant el Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, i facultat per a la signatura d'aquest acte per l'Acord de 28 de desembre de 2018, del Consell.  
D'una altra part, César Sánchez Pérez, president de la Diputació Provincial d'Alacant, entitat titular del Centre Doctor Esquerdo, o el diputat o la diputada provincial en qui delegue, d'acord amb els decrets de diputat d'Emergència, Arquitectura i Serveis Generals, números 10441, de data 8 d'agost de 2018, i 220, de data 5 de febrer de 2019, i de conformitat amb el que disposa l'article 34 de la Llei 7/1985, de 2 d'abril, reguladora de les bases de règim local, i en les altres disposicions concordants aplicables.  
D'una altra part, Luis Barcala Sierra, alcalde de l'Ajuntament d'Alacant, facultat per a la signatura d'aquest acte pels acords de la Junta de Govern Local de data 7 d'agost de 2018 i 12 de febrer de 2019, o el regidor o la regidora en qui delegue, i de conformitat amb el que disposa l'article 124 de la Llei 7/1985, de 2 d'abril, reguladora de les bases de règim local, i en les altres disposicions concordants aplicables.  
Les parts es reconeixen la capacitat legal necessària per a obligar-se en nom de l'entitat que representen, formalitzen aquest conveni de col·laboració interadministrativa i  
  
Exposen  
  
I. Que a la Conselleria d'Educació, Investigació, Cultura i Esport de la Generalitat, de conformitat amb el que estableix la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, i el Reial decret 2093/1983, de 28 de juliol, sobre traspàs de funcions i serveis de l'Administració de l'Estat a la Comunitat Valenciana en matèria d'educació, se li atribueixen les competències i la realització de les funcions que permeten la cobertura de l'atenció educativa de la població de la Comunitat Valenciana, tot això dins del marc de la Llei orgànica 8/1985, de 3 de juliol, reguladora del dret a l'educació, i en virtut de les previsions contingudes en aquesta.  
  
II. Que a la Diputació Provincial d'Alacant, de conformitat amb el que estableix la Llei 7/1985, de 2 d'abril, reguladora de les bases de règim local, se li atribueixen competències per a assegurar la prestació integral i adequada, en la totalitat del territori provincial, dels serveis de competència municipal.  
III. Que a l'Ajuntament d'Alacant, de conformitat amb el que disposa la Llei 7/1985 esmentada, se li atribueixen competències per a la gestió dels seus interessos i, en l'àmbit de les seues competències, per a promoure les activitats i prestar els serveis públics que contribuïsquen a satisfer les necessitats i aspiracions de la comunitat veïnal.  
D'una altra banda, és necessari tindre en compte la disposició addicional segona, apartat 1, de la Llei orgànica 8/1985, de 3 de juliol (BOE dia 4), reguladora del dret a l'educació (LODE), segons la qual «1. Les corporacions locals cooperaran amb les administracions educatives competents en el marc del que estableix la legislació vigent i, si escau, en els termes que s'acorden amb aquestes, en la creació, construcció i manteniment dels centres públics docents, així com en la vigilància del compliment de l'escolaritat obligatòria».  
Per la seua part, la Llei orgànica 2/2006, de 3 de maig (BOE dia 4), d'educació, desplega aquesta previsió en la disposició addicional quinze, apartat 2, que diu: «La conservació, el manteniment i la vigilància dels edificis destinats a centres públics d'Educació Infantil, d'Educació Primària o d'Educació Especial correspondran al municipi respectiu. Aquests edificis no podran destinar-se a altres serveis o finalitats sense l'autorització prèvia de l'Administració educativa corresponent.».  
  
IV. Que el Centre d'Educació Especial El Somni, amb codi de centre 57793933, integrat en la Direcció Territorial d'Alacant de la Conselleria d'Educació, Investigació, Cultura i Esport, disposa actualment d'una dotació de mitjans personals, però no compta amb unes instal·lacions i dependències pròpies que li permeten realitzar la seua activitat educativa.  
V. Que la Diputació Provincial d'Alacant té la titularitat del Centre Doctor Esquerdo, que disposa de les instal·lacions i dependències necessàries perquè el centre d'Educació Especial esmentat puga realitzar-hi temporalment les seues activitats.  
VI. La Llei 40/2015, d'1 d'octubre, de règim jurídic del sector públic, estableix, en l'apartat primer de l'article 143, la necessitat que les administracions públiques cooperen en el servei per a l'interés general i acorden de manera voluntària la manera d'exercir les seues respectives competències que servisca millor a aquest principi; l'apartat segon d'aquest precepte afegeix que la formalització de relacions de cooperació requerirà l'acceptació expressa de les parts, formulada en convenis.  
  
VII. D'altra banda, cal indicar que l'article 10 de la Llei 7/1985 esmentada, en concordança amb l'article 3 de la Llei 40/2015, estableix que l'Administració local i les altres administracions públiques ajusten les seues relacions recíproques als deures d'informació mútua, col·laboració, coordinació i de respecte als àmbits competencials respectius.  
VIII. L'autorització d'ús del bé objecte d'aquest conveni està emparada pel que disposa l'article 90 de la Llei 33/2003, de 3 de novembre, del patrimoni de les administracions públiques.  
En conseqüència, les entitats compareixents han decidit cooperar en les activitats que actualment realitzen en el marc descrit en l'anterior part expositiva, es reconeixen la representació que ostenten i acorden formalitzar aquest conveni de col·laboració d'acord amb les següents  
  
  
Clàusules  
  
Primera. Objecte del conveni  
Aquest conveni té per objecte establir i concretar la col·laboració, cooperació i coordinació entre la Conselleria d'Educació, Investigació, Cultura i Esport de la Generalitat, la Diputació Provincial d'Alacant i l'Ajuntament d'Alacant per a dotar dels mitjans necessaris el Centre d'Educació Especial El Somni, amb codi de centre 36774063, i disposar l'autorització d'ús temporal, a títol gratuït, d'una part de les dependències i instal·lacions del Centre Doctor Esquerdo.  
  
  
Segona. Obligacions de les parts  
Per al correcte compliment d'aquest conveni, s'estableixen les obligacions per a les parts que es detallen a continuació:  
A) Obligacions de la Diputació Provincial d'Alacant:  
La Diputació d'Alacant es compromet a autoritzar temporalment l'ús, a títol gratuït, d'una part de les dependències i instal·lacions del Centre Doctor Esquerdo, situades al municipi de Sant Joan d'Alacant, al carrer de Ramón de Campoamor, número 25, que són, concretament, les sales situades a l'actual edifici de tallers ocupacionals juntament amb els seus jardins i les instal·lacions annexes, segons s'especifica mitjançant l'ombreig de les zones representades als plànols adjunts, i que tenen com a codis de béns de l'inventari de la Diputació d'Alacant el 58910 i el 10069.  
La Diputació d'Alacant durà a terme les modificacions en les dependències i instal·lacions esmentades que s'han considerat necessàries per a adequar-les a l'ús que es pretén donar a aquestes, tal com es detalla en el projecte elaborat per l'Àrea d'Arquitectura de la Diputació, que suposen una inversió de 48.397,64 euros i que compten amb una dotació pressupostària suficient i adequada.  
Aquests compromisos no suposen en cap cas l'assumpció, per part de la Diputació d'Alacant, de cap competència en matèria educativa, sinó l'autorització temporal de l'ús de les dependències que s'esmenten més amunt.  
  
B) Obligacions de la Conselleria d'Educació, Investigació, Cultura i Esport:  
La Conselleria d'Educació es compromet a proporcionar el personal docent i el personal tècnic especialitzat necessari per a realitzar les activitats pròpies del centre d'Educació Especial. Així mateix, es compromet a proporcionar els contenidors de les aules addicionals que es consideren necessàries, així com el menjar diari dels escolars que acudisquen al centre.  
La Conselleria d'Educació es compromet a l'obtenció, a costa seua, de totes les llicències i els permisos que requerisca l'ús del bé en relació amb l'activitat que s'hi haja de realitzar.  
  
C) Obligacions de Ajuntament d'Alacant:  
L'Ajuntament d'Alacant es compromet a proporcionar el personal auxiliar, el servei de neteja i els mitjans materials necessaris per a la realització de les activitats pròpies del centre d'Educació Especial esmentat.  
L'Ajuntament d'Alacant es farà càrrec del manteniment i la neteja de l'edifici, així com de la recollida de fems i del subministrament de l'aigua, energia elèctrica, calefacció, telèfon i servei d'internet. No obstant això, les despeses que la Diputació no puga facturar de manera independent seran repercutides de manera periòdica pel departament de la Diputació que gestiona el pagament de cadascun, proporcionalment a la superfície ocupada.  
  
Tercera. Facultat d'inspecció  
La Diputació d'Alacant es reserva la facultat d'inspeccionar el bé objecte d'autorització a fi de garantir que s'usa d'acord amb els termes d'aquesta autorització.  
  
Quarta. Exoneració de responsabilitats  
La Diputació d'Alacant queda exonerada de qualsevol responsabilitat que es derive de l'exercici de l'activitat relacionada amb aquest conveni.  
  
Cinquena. Modificació del conveni  
El contingut d'aquest conveni podrà ser modificat quan es donen circumstàncies que les parts signants no puguen preveure en el moment de formalitzar-lo, per a la qual cosa serà necessari l'acord unànime de les parts signants.  
  
Sisena. Comissió de seguiment  
S'acorda crear una comissió de seguiment d'aquest conveni integrada per sis persones que la representen: dues designades per la Generalitat (Conselleria d'Educació, Investigació, Cultura i Esport), dues per la Diputació Provincial d'Alacant i dues per l'Ajuntament d'Alacant, segons el detall següent:  
  
Per part de la Generalitat (Conselleria d'Educació, Investigació, Cultura i Esport):  
- El secretari autonòmic d'Educació i Investigació de la Conselleria d'Educació, o la persona en qui delegue.  
- La directora territorial d'Alacant de la Conselleria d'Educació, o la persona en qui delegue.  
  
Per part de la Diputació Provincial d'Alacant:  
- El diputat provincial delegat del Centre Doctor Esquerdo, o la persona en qui delegue.  
- El director de l'Àrea de Salut Mental de la Diputació Provincial d'Alacant, o en el seu cas, la persona que es designe a aquest efecte.  
  
Per part de l'Ajuntament d'Alacant:  
- El regidor o la regidora competent en matèria d'educació, o la persona en qui delegue.  
- La persona que exercisca la direcció del Servei d'Infraestructures.  
  
Seran funcions d'aquesta comissió:  
- Vetlar i supervisar l'execució d'aquest conveni.  
- Dirimir les discrepàncies que puguen sorgir en la interpretació, aplicació i execució del conveni, sense perjudici de poder interposar-hi els recursos que s'estimen oportuns davant de la jurisdicció competent.  
- Valorar les causes justificatives de la modificació, si escau, del contingut d'aquest conveni.  
- Valorar la proposta de pròrroga o de rescissió del conveni, i l'estudi i assessorament de totes les qüestions que siguen sotmeses a la comissió per qualsevol de les parts.  
El secretari autonòmic o la persona en qui delegue presidirà la comissió. En cas d'empat, es considerarà el vot de la presidència com a vot de qualitat.  
La comissió de seguiment haurà de reunir-se, com a mínim, una vegada cada sis mesos amb caràcter ordinari i quan les circumstàncies excepcionals així ho aconsellen, sempre a petició d'una de les parts. Haurà d'enviar a cadascun dels components una còpia de les actes, els acords o els informes que, si escau, emeta en el desenvolupament i execució de les funcions assignades.  
  
Setena. Termini de vigència  
La vigència d'aquest conveni comprén des de l'inici del curs escolar 2018-2019 i es prorrogarà anualment, sense que aquesta pròrroga puga ser superior a quatre anys, excepte en el cas de denúncia expressa d'alguna de les parts, amb tres mesos d'antelació respecte de la finalització, per qualsevol mitjà que deixe constància fefaent d'aquesta circumstància.  
  
Huitena. Causes de rescissió  
Seran causes de rescissió d'aquest conveni:  
a) L'incompliment de qualsevol dels compromisos i les obligacions adquirits mitjançant aquest conveni.  
b) L'acord de les parts.  
c) La denúncia expressa d'una de les parts, amb l'avís previ de tres mesos com a mínim.  
d) Raons d'interés públic apreciades per la Diputació d'Alacant, sense que en aquest cas es cree dret a cap indemnització.  
e) La desaparició de les circumstàncies que van donar origen a aquest conveni.  
La resolució del conveni no afectarà les actuacions en curs d'execució: l'ús temporal de les instal·lacions i dependències del Centre Doctor Esquerdo per part del CEE El Somni fins al moment en què puga efectuar-se el trasllat a les noves instal·lacions del centre.  
Les qüestions d'aplicació, interpretació i efectes que no puguen ser solucionades per la comissió de seguiment prevista en la clàusula sisena seran resoltes per l'ordre jurisdiccional contenciós administratiu.  
  
Novena. Obligacions econòmiques de la Generalitat  
L'aplicació i execució d'aquest conveni, incloent-hi tots els actes jurídics que puguen dictar-se en la seua execució i el seu desplegament, no podrà suposar per a la Generalitat altres obligacions addicionals a les compreses en la clàusula segona i haurà de ser atesa en tot cas amb els seus mitjans personals i materials.  
  
Desena. Publicitat del conveni  
Una vegada signat aquest conveni, el seu text íntegre es publicarà en el Diari Oficial de la Generalitat Valenciana, en el portal de transparència de la Generalitat Oberta, en la web de la Diputació Provincial d'Alacant i en la web de l'Ajuntament d'Alacant.  
  
I, en prova de conformitat amb totes les estipulacions, signen les parts aquest document, per triplicat i a un sol efecte.  
  
  
Alacant, 27 de març de 2019  
  
Per l'Ajuntament d'Alacant: Luis Barcala Sierra.  
Per la Diputació Provincial d'Alacant: César Sánchez Pérez.  
Per la Conselleria d'Educació, Investigació, Cultura i Esport: Vicent Marzà Ibáñez.